b"\n_START_ARTICLE_\nCan Cardona (Breda)\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat, situat al nucli urb\xc3\xa0 de Breda, a la carretera d'Arb\xc3\xbacies._NEWLINE_L'edifici presenta una estructura de dos cossos sim\xc3\xa8trics, de planta baixa i una sala a manera de torreta al pis, i estan coberts (cada un dels cossos independentment) amb una teulada a doble vessant desaiguat als laterals, que nom\xc3\xa9s \xc3\xa9s visible a la dist\xc3\xa0ncia, ja que tot l'edifici est\xc3\xa0 coronat amb uns merlets esgraonats (l'aigua surt a trav\xc3\xa9s d'unes dissimulades canals)._NEWLINE_A la fa\xc3\xa7ana principal de cada un dels cossos, un porxo (precedit per unes escales) amb dos arcs de ferradura fistonats c\xc3\xb2ncaus a la part frontal, i un a cada lateral, decorats amb rajola vidriada policromada, sostinguts per columnes, precedeix la porta d'entrada, tamb\xc3\xa9 en arc de ferradura fistonat c\xc3\xb2ncau, amb un trencaaig\xc3\xbces, i elements decoratius de rajola vidriada policromada. Flanquegen la porta dues finestres (que segurament havien estat balcons, com es pot endevinar per la barana de rajola vidriada i teula), en arc de ferradura fistonat c\xc3\xb2ncau, amb trencaaig\xc3\xbces, decorades amb rajola vidriada policromada. A la zona de l'arc, hi ha una gelosia de fusta decorada amb cercles i flors._NEWLINE_Just sobre la porta d'entrada, una torre amb quatre obertures en arc de ferradura, separades per cinc columnes amb els capitells i les bases de pedra, i els fusts de cer\xc3\xa0mica. Merlets esgraonats, i dues estructures a manera de pinacles tamb\xc3\xa9 amb merlets esgraonats, flanquegen les finestres. Davant aquesta torre, una terrassa petita que \xc3\xa9s el teulat del porxo vorejada per merlets esgraonats. D'aquesta en surt un petit teulat, que tamb\xc3\xa9 trobem sota els merlets esgraonats que coronen l'edifici (i que actua de trencaaig\xc3\xbces per les finestres laterals) i sota els merlets esgraonats de la torre (protegint aix\xc3\xad les obertures de la torre)._NEWLINE_Als laterals, tres obertures en arc de ferradura, la mida de les quals augmenta a mesura que ens acostem a la part posterior de cada un dels dos cossos. A la part superior, respiralls de cer\xc3\xa0mica._NEWLINE_A la part posterior, una tribuna semicircular, coronada per un taulat amb trencad\xc3\xads de cer\xc3\xa0mica._NEWLINE_La fa\xc3\xa7ana est\xc3\xa0 pintada de color salm\xc3\xb3, i decorada a la fa\xc3\xa7ana amb un fris pintat, que imita una porxada. Tamb\xc3\xa9 hi ha ocells pintats. (Cal dir, per\xc3\xb2, que les fa\xc3\xa7anes de l'edifici dret presenta humitats, a difer\xc3\xa8ncia de les l'edifici esquerre que ha estat recentment pintat)._NEWLINE_Un jard\xc3\xad envolta els dos edificis, que es troben separats l'un de l'altre per un petit mur, i protegits de l'exterior per una reixa."